Jan 04,2016
సూక్ష్మ గణాంకాలే కీలకం
జనవరి 4తో ప్రారంభమయ్యే వారంలో సూక్ష్మ ఆర్ధిక గణాంకాల అంచనాలు మార్కెట్లను ప్రభావితం చేయనున్నాయి. పెట్టుబడుల విధానం, ప్రధానంగా విదేశీ సంస్థాగత మదుపర్ల ఆసక్తులు దేశీయ స్టాక్‌ మార్కెట్లకు కీలకం కానున్నాయి. మరోవైపు అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ, ప్రపంచ మార్కెట్లో చమురు ధరలను మదుపర్లు కీలకంగా తీసుకోనున్నారు. తయారీ రంగం ఉత్పత్తిపై ప్రయివేటు సంస్థలు వెల్లడించబోయే గణాంక అంచనాలు కీలకం కానున్నాయి. వీటికి తోడు వివిధ అంతర్జాతీయ మార్కెట్లలోని పరిణామాలు దేశీయ స్టాక్‌ మార్కెట్లపై ప్రభావం చూపనున్నాయి. ఆటోమొబైల్‌ కంపెనీలు డిసెంబర్‌ మాసం అమ్మకాలను ప్రకటిస్తున్న నేపధ్యంలో ఆ రంగం స్టాక్స్‌ హెచ్చు, తగ్గులకు లోను కానున్నాయి.
ముగింపు వారం అదిరింది
గతేడాది చివరి వారంలో దేశీయ స్టాక్‌ మార్కెట్లు లాభాల్లో ముగిశాయి. ప్రధానంగా ఫార్మా స్టాక్స్‌ రాణించడంతో జనవరి 1తో ముగిసిన వారంలో సెన్సెక్స్‌, నిఫ్టీలు 26వేలు, 7,900 పాయింట్ల చేరువలో చోటు చేసుకున్నాయి. ఈ వారంలో బిఎస్‌ఇ సెన్సెక్స్‌ 322 పాయింట్లు లేదా 1.2 శాతం పెరిగి 26,191 వద్ద ముగిసింది. నేషనల్‌ స్టాక్‌ ఎక్స్ఛేంజీ నిఫ్టీ 102 పాయింట్లు లేదా 1.3 శాతం రాణించి 7,963 వద్ద నమోదయ్యింది. దీంతో వరుసగా మూడో వారంలోనూ మార్కెట్లకు మద్దతు లభించినట్లయ్యింది. ఈ మూడు వారాల్లో 1,116.47 పాయింట్లు లేదా 4.46 శాతం పెరిగాయి.
క్రితం వారంలో ప్రధానంగా రియాల్టీ, విద్యుత్‌, ఆటో, పిఎస్‌యు, ఆయిల్‌ అండ్‌ గ్యాస్‌, వైద్య, బ్యాంకింగ్‌, ఎఫ్‌ఎంసిజి సూచీలకు మద్దతు లభించింది. ఇదే సమయంలో మిడ్‌క్యాప్‌, స్మాల్‌క్యాప్‌ సూచీలు మెరుగైన ప్రగతిని కనబర్చాయి. ఈ వారంలో విదేశీ సంస్తాగత మదుపర్లు రూ.1,967 కోట్ల ఈక్విటీలు కొనుగోలు చేశారని సెబీ పేర్కొంది. సెన్సెక్స్‌-30లో 21 స్టాక్స్‌ లాభాల్లో ముగియగా మరోవైపు 9 స్టాక్స్‌ నష్టాలు చవి చూశాయి.
టాటా మోటార్స్‌ 5.03 శాతం, ఎన్‌టిపిసి 3.85 శాతం, ఒఎన్‌జిసి 3.61 శాతం, కోల్‌ ఇండియా 3.57 శాతం, అదాని పోర్ట్‌ 3.48 శాతం, డాక్టర్‌ రెడ్డీస్‌ ల్యాబ్‌ 3.17 శాతం, సన్‌ఫార్మా 3.06 శాతం, ల్యూపిన్‌ 2.41 శాతం, హెచ్‌డిఎఫ్‌సి 2.10 శాతం, గెయిల్‌ ఇండియా 2.08 శాతం, ఐసిఐసిఐ బ్యాంకు 2.02 శాతం, హెచ్‌డిఎఫ్‌సి బ్యాంకు 1.59 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు టాటా స్టీల్‌ 2.35 శాతం, భెల్‌ 0.87 శాతం చొప్పున తగ్గాయి.
రంగాల వారిగా రియాల్టీ సూచీ 2.92 శాతం, విద్యుత్‌ 2.66 శాతం, ఆటో 2.34 శాతం, ఆయిల్‌ అండ్‌ గ్యాస్‌ 1.54 శాతం, వైద్య సూచీ 1.31 శాతం, యాక్సిస్‌ బ్యాంకు 1.26 శాతం చొప్పున రాణించాయి. స్మాల్‌క్యాప్‌ సూచీ 1.79 శాతం, మిడ్‌క్యాప్‌ సూచీ 2.06 శాతం చొప్పున పెరిగాయి. గత వారంలో బిఎస్‌ఇలో రూ.13,281.81 కోట్లు, నిఫ్టీలో 75,637.11 కోట్ల చొప్పున టర్నోవర్‌ చోటు చేసుకుంది.
అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 7 పైసలు పెరిగి 66.14 వద్ద ముగిసింది. ఎగుమతిదార్లు డాలర్ల అమ్మకాలకు మొగ్గు చూపడానికి తోడు మార్కెట్లు రాణించడంతో రూపాయి విలువకు మద్దతు లభించింది. ఓ దశలో ఇంట్రా ట్రేడింగ్‌లో 66.47కు క్షీణించింది. గత వారంలో రూపాయి మొత్తంగా 66.08-66.47 మధ్య కదలాడింది.
మీ స్నేహితులకు రికమెండ్ చెయ్యండి